Ole Stavad (S), 2004-05-05:
Hvis ikke det var, fordi vi stod lige midt i en strukturdebat, hvor regeringen er kommet med et udspil på sygehus- og sundhedsområdet, som jeg ikke fik plads til at gøre særlig meget ud af i mit første indlæg, så kunne jeg næsten have nøjedes med to korte bemærkninger, hvoraf den ene skulle være, at Socialdemokratiet ikke er tilhænger af et statsligt sygehusvæsen, og at Socialdemokratiet ikke kunne støtte det forslag til vedtagelse, som vi har hørt præsenteret fra Dansk Folkeparti.
Men jeg vil godt gøre nogle bemærkninger, som også har relation til regeringens udspil, for vi er enige i hovedkonklusionerne fra indenrigs- og sundhedsministerens rådgivende sundhedsudvalg, hvor professor Kjeld Møller Pedersen har været formand.
Vi er tilhængere af regioner med folkevalgt ledelse, der som en af deres vigtigste opgaver har ansvar for sundheds- og sygehusvæsenet.
Sygehus- og sundhedsområdet er et af vores vigtigste velfærdsområder overhovedet.
Det forudsætter de dygtigste læger, det bedste sundhedspersonale og kompetente ledere.
Vi er ikke i tvivl om, at ansvaret for et så vigtigt velfærdsområde skal placeres hos direkte folkevalgte, som har ansvaret for den samlede økonomi og for de svære prioriteringer, der skal foretages.
Derfor er vi også dybt bekymrede over, at regeringen har spillet ud med en model på sundhedsområdet, der ligner et første skridt til en statsliggørelse af vores sygehusvæsen.
Den konstruktion, regeringen har foreslået, ligner mest af alt en overgangsordning til senere at slippe af med de folkevalgte.
De nye folkevalgte sygehusbestyrelser, som ministeren lægger op til, ligner mest nogle - som en klog mand har sagt - der er tiltænkt rollen som gidsler og syndebukke, når noget går galt.
Det er også derfor, at meget få nuværende amtspolitikere har signaleret, at de er parate til at fortsætte i de nye bestyrelser.
I Nordjyllands Amt viste en rundspørge hos de 31 nuværende medlemmer af amtsrådet, at kun 2 medlemmer af Venstre var parate til at genopstille.
Derfor er jeg også enig med professor Kjeld Møller Pedersen, som efter regeringens udspil vurderede, at der ville gå en, højst to perioder, inden de folkevalgte helt ville blive afskaffet, hvis man gennemfører den model.
Naturligvis har regering og Folketing også et overordnet nationalt ansvar for vort sygehusvæsen, så borgerne kan betjenes på et højt specialiseret og fagligt niveau, også når det gælder de små patientgrupper med de sjældne sygdomme.
I de videre strukturforhandlinger vil vi arbejde for en model med bæredygtige regioner, hvor direkte folkevalgte som en af deres vigtigste opgaver har ansvaret for vores sundheds- og sygehusvæsen og med det samlede økonomiske ansvar.
Vi er helt parate til at drøfte, hvordan vi kan forbedre samspillet med kommunerne inden for sundhedsområdet.
Sygehusområdet er for vigtigt for borgerne til at blive udsat for eksperimenter, hvor man afprøver modeller, som ikke andre steder har vist nogen form for bæredygtighed, og som vores fremmeste eksperter advarer os imod.
Vi skal tværtimod hele tiden investere i et bedre sundheds- og sygehusvæsen.
Vi skal være parate til at investere i nye muligheder og metoder.
Målet er en stadig bedre betjening af borgerne.